༈ཧྲཱིཿརྒྱལ་ཀུན་གསུང་གི་དབང་ཕྱུག་ཚེ་མཐའ་ཡས།།ཚེ་དབང་རིག་འཛིན་པདྨ་རྒྱལ་པོའི་སྐུ།།ཚེ་ཡི་ཡེ་ཤེས་མཁའ་འགྲོ་མནྡ་ར།།ཚེ་ཡི་རིག་འཛིན་རྒྱ་མཚོའི་བྱིན་མཐུ་ཡིས།།གསང་བདག་བདེ་ཆེན་དཔའ་བོའི་ཐབས་ཀྱི་གྲོགས།།ཚེ་འཛིན་ཌཱཀྐི་ཆོས་སྐྱིད་དབང་མོ་ཡི།།སྐུ་ཚེ་མི་ཤིགས་རྡོ་རྗེའི་ཁམས་སུ་བརྟན།།ཕྲིན་ལས་སྣང་བས་ས་གསུམ་ཁྱབ་པར་ཤོག།ཅེས་པ་འདི་ནི་ཕྱི་ལོ་༢༠༡༡ཟླ་༤པའི་ཚེས་༡༨ཉིན་གྱི་ཐོ་རང་ལ་དག་སྣང་གསང་བའི་ཆོས་མཛོད་ལས་བྱུང་བ་བཞིན་སློབ་དཔོན་སྣ་ཚོགས་གཟུགས་ཅན་གྱི་ཡི་གེར་བཀོད་ཅིང་།ཚེས་༢༤ཉིན་སྟག་ཚང་སེང་གེ་རྫོང་ནས་སློབ་དཔོན་རིན་པོ་ཆེའི་སྐུ་བརྙན་གྱི་མདུན་དུ་སྙན་གསན་ཕུལ་བ་དགེ་ལེགས་འཕེལ།